《登罗浮绝顶奉同蒋王二大夫作》
明代·屈大均

霃霃太古云，至今未开辟。
山气日汹涌，随风洒精液。
触石生洪波，微茫在咫尺。
登山若浮海，舟航即轻策。
浮山复浮去，与罗万里隔。
仅余玉女峰，娟娟在肘腋。
蓬莱无根蒂，左股长为客。
铁桥苦拘系，峰峰合体魄。
一气胶漆之，洞天在肝膈。
雷风吐噏时，氤氲相损益。
峨峨在虚无，荡踏难留迹。
如何太华山，乃为巨灵擘？
便道通句曲，大天有阡陌。
玉笥一南窍，日月暗相射。
朱明本火府，草木多纯赤。
朱竹含葳蕤，红翠美毛翮。
南禺亦丹穴，凤族以千百。
口衔芙莲花，纷纷堕瑶席。
珠尾若扬麾，往来拂巾舄。
麻姑何秀峙，散发至腰脊。
上下飞峰间，不肯相扶掖。
筋力尽青冥，渐与空天迫。
微躯若鸿毛，顺风思一掷。
衫袖即飙车，不用浮丘伯。
神明自鼓舞，鸾鹤惟所择。
便携二大夫，八极恣挥斥。
神仙虽惝怳，此中有窟宅。
真道苦无言，与天日相索。
聪明乃尘垢，陶铸有微责。
虽复游无穷，亦自悲人役。
神山有离合，依依且朝夕。
鳌首或浮沉，广大日以积。
弥缝费造化，随波恐流易。
分水一泉源，自天通地脉。
瀑布纵横飞，与海相潮汐。
天鸡一咿喔，扶桑已半白。
海日长三丈，玄黄始一隙。
光明未丽天，外体已赫赫。
摇荡二石楼，烧空如琥珀。
生长旸谷旁，郁仪日亲炙。
中夜已寅宾，导引成肥硕。
咸池灼欲焦，沧凉吾自适。
一下曜真台，人间愁踧踖。
百虑生黄埃，世务婴繁剧。
三山居水下，船交苦风逆。
赍去童男女，三千良可惜。
罗浮即方丈，甘心自古昔。
南岳一佐命，仙卿此注籍。
大夫代天工，于此宜区画。
虽无封禅书，名山望润泽。

作者简介：屈大均（1630—1696）明末清初著名学者、诗人，与陈恭尹、梁佩兰并称“岭南三大家”，有“广东徐霞客”的美称。字翁山、介子，号莱圃，汉族，广东番禺人。曾与魏耕等进行反清活动。后为僧，中年仍改儒服。诗有李白、屈原的遗风，著作多毁于雍正、乾隆两朝，后人辑有《翁山诗外》《翁山文外》《翁山易外》《广东新语》及《四朝成仁录》，合称“屈沱五书”。